钦定古今图书集成/明伦汇编/氏族典/第228卷 > 杨行密
## 钦定古今图书集成/明伦汇编/氏族典/第228卷 > 杨行密

按《五代史吴世家》，“行密字化源，庐州合淝人也。为人
长大有力，能手举百斤。唐乾符中，以为盗，见获，刺史
郑棨奇其状貌，释之。后应募为州兵，迁队长，军吏恶
之，使出戍，因起兵为乱，自号八营都知兵马使，据庐
州。中和三年，唐即拜行密庐州刺史。淮南节度使高
骈为毕师铎所攻，骈表行密行军司马，行密率兵赴”
之，骈死，遂入扬州。孙儒攻行密，行密走庐州。久之，入
宣州。龙纪元年，唐拜行密宣州观察使，取苏、常、润州。
二年，取滁、和州。景福元年，取楚州。孙儒败，被擒，复入
扬州，拜淮南节度使。乾宁二年，加检校太傅、同中书
门下平章事。天复二年，拜东面诸道行营都统、检校
太师、中书令，封吴王。天祐二年卒，年五十四，谥曰“武
忠。”子溥，僭号，尊为太祖武皇帝。